Covid hefur leikið hjúkrunarheimili grátt síðustu mánuði en dæmi eru um að hátt í 80 prósent heimilismanna hafi smitast. Forstöðukonur hjá Grund og Skjóli segja þó að ástandið sé að skána. Inflúensan hefur ekki borist inn á heimilin enn sem komið er.
Sóttvarnalæknir sagði í síðustu viku að hætta væri á því að stór inflúensufaraldur taki við nú þegar kórónuveirufaraldurinn er á niðurleið. Sigríður Sigurðardóttir, sviðstjóri hjá Grundar heimilunum, segir að ástandið á heimilunum sé búið að vera mjög erfitt í langan tíma. Hátt í 80 prósent heimilsmanna og starfsmanna á Grund hafi smitast síðustu mánuði.
Það er fyrst í síðustu viku sem að staðan er orðin þannig á Grund að við vorum með ekkert nýtt smit en annars erum við búin að vera með smit þar síðan í lok nóvember á síðasta ári, alltaf einnhverja. Mörk er svona aðeins seinna í kúrfunni en Grund en þar greindust í síðustu viku 18 heimilismenn.
Sigríður segir að sjúkdómurinn haf lagst mjög mishart á fólk. Sumir hafi verið alveg einkennalausir á meðan aðrir hafa veikst illa. Hún segir að þau séu nú loks að sjá ljósið í enda ganganna og vonast til að það versta sé yfirstaðið. og að inflúensan hafi ekki tekið við keflinu af covid enn sem komið er.
Við erum ekki með nein staðfest inflúensu tilfelli enn þá en ég veit um einhverja stöku starfsmenn sem hafa fengið inflúensu.
Íris Dögg Guðjónsdóttir forstöðumaður hjúkrunar á hjúkrunarheimilinu Skjóli segir að svipað hafi verið uppi á teningnum þar. Febrúar hafi verið erfiðasti mánuðurinn frá upphafi faraldursins. Yfir áttatíu prósent heimilsmanna hafi greinst þann mánuðinn en að staðan á heimilinu sé nú góð, enda fáir eftir að smitast. Hún segir að inflúensan sé farin að herja á nokkra starfsmenn en ekki heimilismenn.

Hátt í 80 prósent íbúa á sumum hjúkrunarheimilum hafa smitast af covid. Staðan á heimilunum hefur verið þung síðustu mánuði. 